दस बजैं नै अस परतोई पे, रस्तै च खंबै उप्परा टपाकी मारिये इक नीला जनेहा पक्खरू ग्रौंडा च आई बैठा Blue Jay, Coracias benghalensis जिसी नीलकंठ आखदे न। साढ़े भारत च एह्दा दर्शन बड़ा शुभ मन्नेआ जन्दा ऐ। लोकें दा विश्वास ऐ, नीलकंठ शिवजी हुंदा पक्खरू ऐ ते उनें गै इस्सी बनाए दा ऐ। गल्ल उंआं बनकदी ऐ, शिवजी होरें समुंदर-मंथन दा सारा बिस्स गलै च रोकी लैता हा जिस करी उंदा गल इस पक्खरू साईं नीला होई गेआ हा। मेरे सोचदे-सोचदे, ओ पक्खरू परतियै खंबै पर जाई चढ़ेआ। टपोलियां लाना मड़ै गी बड़ा प्यारा लगदा ऐ, उंआं कदें-कदें जड़ुत्त जन इक्कै थाह्र किच्चर-किच्चर बैठे दा रौंह्दा ऐ।